Hoewel die meeste invloedryke mense in ontkenning is oor die onteiening van grond sonder vergoeding, kan ek nie help om met ’n hol kol op my maag rond te loop nie.
Hoewel daar mense is wat reken dit sal nie gebeur nie, weet ek nie hoe hulle dink Ramaphosa dit gaan keer nie. Dit is ook so dat die “optimistiese” mense gewoonlik baie ryk is. Hoewel hulle baie het om te verloor, het hulle genoeg om elders weer van voor af te begin of hulle het reeds iets in ’n ander land aan die gang. Ek het niks teen hierdie mense nie. Inteendeel, ek het baie respek vir hulle.
Ek is egter bekommerd oor die mense wat nié oor hierdie vermoëns beskik nie en geen ander keuse het as om hier te bly nie. Hulle kan alles verloor wat hulle besit en met baie harde werk en opofferings bymekaargemaak het om net ’n redelike lewe te kon leef. Wat my ook verbaas, is dat niemand nog bespiegel het oor hoe eiendom in Suid-Afrika gewaardeer gaan word indien die beleid wet word nie.
Grond wat sonder vergoeding onteien kan word, kan tog nie vir die eienaar iets werd wees nie. Die risiko is net te groot om ’n waarde te plaas op eiendom wat onteien kan word. So ’n balansstaat sal nie die ware stand van sake weergee nie. Die bates kan te hoog gewaardeer word.
Ek sal baie graag wil hoor wat die ouditeure se kommentaar is. Wat is die verkondigers van risikobestuur se menings? ’n Mens moet tog vroegtydig ál die risiko’s bepaal om dit sodoende te probeer verminder of selfs uit te skakel. Almal is net te stil. Ons het mos almal geglo Suid-Afrika is nie Zimbabwe nie.